Tarybos sprendimas
1989 m. gegužės 29 d.
įkuriantis Miškų nuolatinį komitetą
(89/367/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į 43, 130s ir 235 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Bendrijos pastangos sumažinti pagamintos žemės ūkio produkcijos perteklių turi būti remiamos veiksmingomis žemės ūkio struktūrų tobulinimo priemonėmis;
kadangi šiame kontekste miškininkystės sektorius turi ženkliai prisidėti tiek kuriant alternatyvius žemės ūkio pajamų šaltinius, tiek vystant žemės ūkiui palankias miškų ekosistemas;
kadangi Bendrijos miškingų vietovių ištekliams gresia įvairūs pavojai, kurie gali sutrukdyti įgyvendinti ekonomines, aplinkos apsaugos ir socialines šių išteklių funkcijas;
kadangi, be to, įvairi Bendrijos vykdoma politika daro įtaką miškininkystės sektoriui ir jo vaidmeniui žemės ūkio struktūroje bei kaimo plėtros politikoje;
kadangi glaudus ir nuolatinis valstybių narių ir Komisijos bendradarbiavimas, ypač nuolatinis valstybių narių keitimasis informacija apie miškininkystės padėtį ir plėtrą bei įvairios Bendrijos politikos, turinčios įtakos miškininkystės sektoriui, pokyčius, yra tinkamas miškininkystės priemonių, kurių imamasi žemės ūkio struktūros ir kaimo plėtros politikos kontekste, veiksmingumo palaikymo instrumentas;
kadangi pats veiksmingiausias būdas tokiam bendradarbiavimui užtikrinti - įkurti iš kiekvienos valstybės narės atstovų sudarytą Nuolatinį komitetą, kuriam pirmininkauja Komisijos atstovas,
PRIĖMĖ ŠĮ SPRENDIMĄ:
1 straipsnis
Siekiant užtikrinti glaudų ir nuolatinį valstybių narių ir Komisijos bendradarbiavimą miškininkystės sektoriuje ir tokiu būdu paremti pagal Bendrijos žemės ūkio struktūros ir kaimo plėtros politiką pradėtas miškininkystės priemones, įkuriamas Miškų nuolatinis komitetas, toliau vadinamas "komitetu".
2 straipsnis
1. Atsižvelgdamos į valstybių narių miškų ūkio politiką ir priemones, su šiuo sektoriumi susijusias programas, miškininkystės sektoriaus vaidmenį žemės ūkio struktūros ir kaimo plėtros politikos kontekste, miškininkystės sektoriaus ir įvairios Bendrijos politikos ryšį, valstybės narės komitete praneša viena kitai ir Komisijai apie miškininkystės sektoriaus padėtį ir plėtrą bei su juo susijusią politiką.
2. Komisija gali konsultuoti komitetą visais su miškininkystės sektoriumi susijusiais dėl įvairios Bendrijos politikos kylančiais klausimais ar aspektais savo iniciatyva arba valstybės narės atstovo prašymu.
3. Taryba, Komisijos pasiūlymu, gali komitetui pavesti kitas su miškininkystės sektorių įtakojančiomis Bendrijos priemonėmis susijusias pareigas.
3 straipsnis
Komitetą sudaro valstybių narių atstovai. Jam pirmininkauja Komisijos atstovas.
Komisijos sekretoriatą sudaro Komisija.
Komitetas priima savo darbo tvarkos taisykles.
4 straipsnis
Šis sprendimas skirtas valstybėms narėms.
Priimta Briuselyje, 1989 m. gegužės 29 d.